Fekete kígyó, vagy parázsló féreg
(A kísérlet http://chemistry.about.com/od/chemistryhowtoguide/a/blacksnakes.htm
oldalon található eredeti angol nyelvű leírását Bogát Éva fordította magyarra.)

A fekete kígyók, avagy izzó férgek, olyan kicsi tabletták, melyek meggyújtva hosszú fekete „hamukígyókká” válnak. Némi füst is keletkezik, melynek jellegzetes szaga van és esetleg mérgező is, de nem okoz tüzet vagy robbanást. Az eredeti tűzijáték nehézfém sókat is tartalmazott, például higanyt, de mivel ez gyerekeknek készül (azért, hogy játszanak vele), ezek nélkül biztonságosabb, mint a konvencionális. Íme a biztonságosabb megoldás: ha sütőpor (NaHCO3) és porcukor keverékét hevítjük, akkor szén-dioxid fejlődik, ami felfújja a fekete hamut.

Anyagok és eszközök

· homok

· alkohol
· sütőpor

· cukor (lehetőleg porcukor)
· (kanál

· porcelántál)
Eljárás:

· Keverjünk 4 egység porcukrot 1 egység sütőporral.
· Alakítsunk ki egy kis homokkupacot, a közepén egy kis mélyedéssel.
· Nedvesítsük be a homokot az alkohollal.
· Öntsük a porcukor-sütőpor keveréket a gödröcskébe.
· Gyújtsuk be.

Először fellángol, majd néhány fekete labdácska szétszóródik. Amint a reakció beindul, a szén-dioxid felfújja (a tökéletlen égés során keletkező) szenet, így kialakul a hosszú folyamatos „kígyó”. Nincs feltétlenül szükség a homokra, egy porcelántál is megteszi. A régi típusú tűzkígyóknak szúrós szaga van, de ha a fenti anyagokkal dolgozunk, akkor semmi mérgező nem keletkezik. (Bár a kísérlet során karamellszagot érzünk.)
Figyelem! Ne adjunk további alkoholt a begyújtott kígyóhoz, mert begyulladhat és visszaéghet.
A fekete kígyó működése:

A cukor és a sütőpor az alábbi egyenleteknek megfelelően reagál. A nátrium-bikarbonát (szódabikarbóna) nátrium karbonáttá alakul miközben vízgőz és szén-dioxid keletkezik. A cukor vízgőzé és szén-dioxiddá ég el, de a kígyó maga nátrium-karbonátból és a fekete szénporból áll (ez utóbbi a tökéletlen égéskor keletkezik).

Módszertani elemzés
A kedvenc kísérletemként megjelölt fekete kígyó, az oktatásban sok helyen felhasználható, egyszerű, ám látványos kísérlet. A közoktatási kémiatanítás mind a négy évfolyamán beépíthető valamely témakörbe. Például a 7. évfolyamon az „Anyagok és a változások”, a 8. évfolyamon a „Szervetlen anyagok a természetben és a mindennapokban”, a 9. évfolyamon a „Kémiai reakciók a részecskék ismeretében” illetve a 10. évfolyamon a „Szerves vegyületek a kamrától a laboratóriumig” című témakörökbe.

A kísérletben mind a szervetlen, mind a szerves kémia területéről a hétköznapokból ismert anyagokat használunk fel. Ezáltal 7. osztályban a kémia tantárgy iránt való figyelemfelkeltésre használható. Magyarázatunknál figyeljünk, hogy inkább hétköznapi nyelven történjen, és a süteménysütést is hozzuk fel példának!
8. osztályban a nátrium és vegyületei kapcsán lehet bemutatni a kísérletet. Miután megtanítottuk a fontosabb nátriumvegyületeket (NaCl, NaOH, Na2CO3) szakítsunk időt arra is, hogy (pl. a Solvay-féle szódagyártás elvét bemutatva) bevezessük a kísérletben előforduló nátrium-hidrogén-karbonátot. Fel lehet vetni már a kísérlet megkezdésekor azt, hogy gondolkodjanak el, mi történhet a végrehajtása közben. Utalhatunk rá, hogy (ugyan nem teljes a hasonlóság) a kénsav és a porcukor reakciójából is kiindulhatnak. Ugyanis itt is a cukorból keletkező szén feketedik meg, illetve a keletkező gázok fújják fel a keletkező szenet. Ez jó kiinduló pont lehet ahhoz, hogy rájöjjenek: a NaHCO3 bomlásából származhat a gáz, ami felfújja a kígyót. Bemutatjuk a kísérletet, majd rákérdezünk, hogy mit gondolnak, mi történhetett. Rávezetés céljából írjuk fel az alkohol égésének egyenletét, majd kérjük meg őket, hogy rendezzék. (Szerves kémiát ugyan még nem tanultak, de mivel már tanulták az egyenletrendezés általános szabályait, ez a feladat elvben megoldható.) Amint rendezték az egyenletet, mondjuk el, hogy ez egy hőfelszabadulással járó (exoterm) reakció (ezt már tanulták 7. osztályban). Kérdésként megfogalmazhatjuk, hogy vajon mit tehet ez a hőhatás a nátrium-hidrogén-karbonáttal. Mi történik azzal a süteménnyel amelyet az édesanyjuk sütőporral süt? Ha „szerencsénk van” a diákok maguktól rájöttek már a porcukros és a süteményes példa alapján, hogy valamilyen gáz képződik, ami a nátrium-hidrogén-karbonát bomlásából származhat. Tehetségesebb diákjaink talán még azt is ki tudják következtetni, hogy ez a gáz a szén-dioxid. Végül összefoglaljuk nekik a kísérletet és a kapott eredményeket, ehhez vagy táblai rajzot alkalmazunk, vagy egy diabemutatót.

9. osztályban bemutathatjuk például a reakcióhő tanításakor, de csak akkor, amikor már a reakcióhő fogalmát definiáltuk. Ennek ismeretében ők találják ki, hogy mi is történik akkor a kísérlet folyamán a reakciók hőszínezete szempontjából.
A 10. évfolyamon a hangsúlyt az etil-alkohol égésére helyezhetjük. Ekkor a diákoknak már maguktól fel kell tudniuk írni a teljes reakcióegyenletet és rendezni is tudniuk kell. Mivel ismerik a tökéletes és tökéletlen égés fogalmát is, rákérdezhetünk, hogy vajon miért feketedett meg ebben a kísérletben a cukor. Akár tanulókísérletnek is ki lehet adni, kis csoportokba (3-4 fő) osztva a diákokat (vagy hagyjuk, hogy ők maguk alkossanak külön csoportokat). Az anyagokat előkészítjük, lemérjük, hogy nekik csak össze kelljen keverni, rárakni a homokra, és egy spriccflaskából vagy cseppentővel megfelelően adagolt etil-alkohollal lelocsolniuk és meggyújtaniuk. Mindenképpen föl kell hívni a figyelmet az etil-alkohol gyúlékonyságában rejlő balesetveszélyre! Ilyenkor egy, a kísérlet előtt kiadott feladatlap alapján kell a diákoknak lejegyzetelniük az észrevételeiket és meg kell próbálniuk rájönni a megoldásra. A tanulókísérlet után közösen meg kell beszélni a tapasztalatokat és a magyarázatot. Ehhez készült a mellékelt diabemutató, amely a feladatlap alapját is képezi. Az ott szereplő kérdéseket kell megválaszolniuk a diákoknak.

A kísérletet leginkább 8. és 10. osztályban használnám. Véleményem szerint 8. évfolyamon tanári-, míg 10. osztályban tanulói kísérletként lehet legjobban beépíteni a tematikába.
Forrás: 
http://chemistry.about.com/od/chemistryhowtoguide/a/blacksnakes.htm 

(Az utolsó megtekintés dátuma: 2004.04.22.)

